CELEX: 22005D0466
Language: fi
Date: 2004-04-19 00:00:00
Title: 2005/466/EY: EU–Marokko-assosiaationeuvoston päätös N:o 1/2004, tehty 19 päivänä huhtikuuta 2004, kilpailusääntöjen täytäntöönpanemiseksi tarvittavien säännösten antamisesta

25.6.2005   
            
            
               FI
            
            
               Euroopan unionin virallinen lehti
            
            
               L 165/10
            
         EU–MAROKKO-ASSOSIAATIONEUVOSTON PÄÄTÖS N:o 1/2004,
   tehty 19 päivänä huhtikuuta 2004,
   kilpailusääntöjen täytäntöönpanemiseksi tarvittavien säännösten antamisesta
   (2005/466/EY)
   EU–MAROKKO-ASSOSIAATIONEUVOSTO, joka
   ottaa huomioon Euroopan yhteisöjen ja niiden jäsenvaltioiden sekä Marokon kuningaskunnan välisestä assosiaatiosta tehdyn Euro–Välimeri-sopimuksen (1), jäljempänä ’sopimus’,
   sekä katsoo seuraavaa:
   
               (1)
            
            
               Euroopan unionin ja Marokon välille on luotava vapaakauppa-alue 28 päivään helmikuuta 2012 mennessä.
            
         
               (2)
            
            
               Sopimuksen 36 artiklan 3 kohdassa määrätään osapuolten hallinnollisen yhteistyön menetelmistä kyseisen artiklan 1 ja 2 kohdan täytäntöönpanon helpottamiseksi ja mahdollisuudesta toteuttaa teknisen yhteistyön toimenpiteitä.
            
         
               (3)
            
            
               Sopimuksen 36 artiklan 3 kohdassa määrätään, että assosiaationeuvosto antaa tarvittavat säännökset kilpailusääntöjen täytäntöönpanemiseksi viiden vuoden kuluessa sopimuksen voimaantulosta,
            
         ON PÄÄTTÄNYT SEURAAVAA:
   Ainoa artikla
   1.   Liitteessä vahvistetaan osapuolten kilpailusääntöjen täytäntöönpanosta vastaavien viranomaisten välinen yhteistyömekanismi.
   2.   Osapuolten kilpailuviranomaiset ilmoittavat assosiaatiokomitean sisämarkkinoita käsittelevälle alakomitealle 1 kohdassa tarkoitetun mekanismin mukaisesta täytäntöönpanosta ja yhteistyöstä.
   3.   Tämä päätös tulee voimaan päivänä, jona se tehdään.
   
      Tehty Brysselissä 19 päivänä huhtikuuta 2004.
      
         
            Assosiaationeuvoston puolesta
         
         B. COWEN
      
   
   
      (1)  EYVL L 70, 18.3.2000, s. 2. Sopimus sellaisena kuin se on viimeksi muutettuna kirjeenvaihdolla 30 päivältä joulukuuta 2003 (EUVL L 345, 31.12.2003, s. 119).
   LIITE
   
      EU–MAROKKO-ASSOSIAATIOSOPIMUS
      Osapuolten kilpailusääntöjen täytäntöönpanosta vastaavien viranomaisten välinen yhteistyömekanismi
      I   LUKU
      YLEISET MÄÄRÄYKSET
      1.   Tavoitteet
      
                  1.1
               
               
                  Tapaukset, joissa on kyse sopimuksen 36 artiklan 1 kohdan a ja b alakohdan vastaisista käytännöistä, ratkaistaan asiaa koskevan lainsäädännön mukaisesti niin, että voidaan välttyä kaikenlaisilta kauppaan ja talouden kehitykseen kohdistuvilta haitallisilta vaikutuksilta sekä sellaisilta kielteisiltä vaikutuksilta, joita tällaisilla käytännöillä voi olla toisen osapuolen keskeisiin etuihin.
               
            
                  1.2
               
               
                  Osapuolten kilpailuviranomaisten toimivalta ratkaista tällaisia tapauksia perustuu niiden kilpailulainsäädännön voimassa oleviin sääntöihin, myös niissä tapauksissa, joissa kyseisiä sääntöjä sovelletaan niiden alueen ulkopuolella sijaitseviin yrityksiin.
               
            
                  1.3
               
               
                  Määräysten tarkoituksena on edistää osapuolten välistä yhteistyötä ja yhteensovittamista niiden soveltaessa kilpailulainsäädäntöään, jotta vältytään siltä, että kilpailunrajoituksilla estetään tai mitätöidään ne suotuisat vaikutukset, joita Euroopan yhteisön ja Marokon välisen kaupan asteittaisesta vapauttamisesta olisi aiheuduttava.
               
            2.   Määritelmät
      Näissä säännöissä tarkoitetaan
      
                  a)
               
               
                  ’kilpailulainsäädännöllä’
                  
                              i)
                           
                           
                              Euroopan yhteisön, jäljempänä ’yhteisö’, osalta Euroopan yhteisön perustamissopimuksen 81 ja 82 artiklaa, yrityskeskittymien valvonnasta 21 päivänä joulukuuta 1989 annettua neuvoston asetusta (ETY) N:o 4064/89 (1) ja niihin liittyvää yhteisön johdettua oikeutta,
                           
                        
                              ii)
                           
                           
                              Marokon osalta lakia nro 06/99 hinnoittelun ja kilpailun vapaudesta (2 rabii I 1421, 5.6.2000) sekä asianomaista johdettua oikeutta;
                           
                        
            
                  b)
               
               
                  ’kilpailuviranomaisella’
                  
                              i)
                           
                           
                              yhteisön osalta Euroopan yhteisöjen komissiota sen käyttäessä sille yhteisön kilpailulainsäädännön nojalla kuuluvia toimivaltuuksia, ja
                           
                        
                              ii)
                           
                           
                              Marokon osalta talousasioista, yleisistä asioista ja talouden kohentamisesta vastaavaa ministeriötä;
                           
                        
            
                  c)
               
               
                  ’täytäntöönpanotoimenpiteillä’ kaikkea kilpailulainsäädännön soveltamista, joka tapahtuu osapuolen kilpailuviranomaisen toteuttaman tutkimuksen tai menettelyn muodossa ja joka voi johtaa sakkoihin tai korjaustoimenpiteiden käyttöönottoon;
               
            
                  d)
               
               
                  ’kilpailunvastaisella toiminnalla’ ja ’kilpailua rajoittavalla toiminnalla ja menettelytavalla’ kaikkea toimintaa ja kaikkia toimia, jotka eivät ole sallittuja osapuolen kilpailulainsäädännön nojalla ja jotka voivat johtaa seuraamusten määräämiseen tai korjaavien toimenpiteiden käyttöönottoon.
               
            II   LUKU
      YHTEISTYÖ JA YHTEENSOVITTAMINEN
      3.   Ilmoittaminen
      
                  3.1
               
               
                  Kummankin osapuolen kilpailuviranomainen ilmoittaa toisen osapuolen kilpailuviranomaiselle täytäntöönpanotoimenpiteet, jotka se toteuttaa, jos
                  
                              a)
                           
                           
                              ilmoittava osapuoli katsoo, että ne ovat hyödyllisiä toisen osapuolen täytäntöönpanotoimenpiteiden kannalta;
                           
                        
                              b)
                           
                           
                              ne saattavat vaikuttaa merkittävästi toisen osapuolen keskeisiin etuihin;
                           
                        
                              c)
                           
                           
                              ne liittyvät kilpailunrajoituksiin, joilla saattaa olla suoria ja huomattavia vaikutuksia toisen osapuolen alueella; ja
                           
                        
                              d)
                           
                           
                              ne koskevat kilpailunvastaista toimintaa, jota harjoitetaan pääasiassa toisen osapuolen alueella;
                           
                        
                              e)
                           
                           
                              niillä asetetaan tiettyjä ehtoja toisen osapuolen alueella toteutettavalle toimelle tai kielletään se.
                           
                        
            
                  3.2
               
               
                  Ilmoitus tehdään mahdollisuuksien mukaan menettelyn alkuvaiheessa edellyttäen, ettei se ole osapuolten kilpailulainsäädännön vastaista eikä vaaranna käynnissä olevaa tutkimusta; näin ilmoituksen saavalle kilpailuviranomaiselle suodaan mahdollisuus ilmaista näkökantansa asiasta. Tämä kilpailuviranomainen ottaa päätöksenteossaan asianmukaisesti huomioon saamansa lausunnot.
               
            
                  3.3
               
               
                  Edellä 3.1 kohdassa tarkoitettujen ilmoitusten on oltava riittävän yksityiskohtaisia, jotta toisen osapuolen edut voidaan arvioida.
               
            
                  3.4
               
               
                  Osapuolet sitoutuvat mahdollisuuksien mukaan antamaan edellä mainitut ilmoitukset niiden käytettävissä olevien hallinnollisten voimavarojen rajoissa.
               
            4.   Tietojen vaihto ja luottamuksellisuus
      
                  4.1
               
               
                  Osapuolet vaihtavat sellaisia tietoja, jotka ovat omiaan helpottamaan niiden kilpailulainsäädännön moitteetonta soveltamista ja edistämään niiden oikeudellisten kehysten molemminpuolista tuntemusta.
               
            
                  4.2
               
               
                  Tietojen vaihtoon sovelletaan osapuolten lainsäädäntöön perustuvia luottamuksellisuutta koskevia normeja. Luottamuksellisia tietoja, joiden levittäminen on nimenomaisesti kielletty tai joiden levittäminen voisi vahingoittaa osapuolia, ei anneta ilman tietolähteen antamaa nimenomaista suostumusta. Kumpikin kilpailuviranomainen pitää mahdollisimman täydellisesti salassa toisen kilpailuviranomaisen sille sääntöjen nojalla luottamuksellisina toimittamat tiedot ja torjuu samalla tavoin kaikki kolmannen osapuolen pyynnöt saada näitä tietoja, jollei tällä ole tiedot toimittaneen kilpailuviranomaisen valtuutusta.
               
            5.   Täytäntöönpanotoimenpiteiden yhteensovittaminen
      
                  5.1
               
               
                  Kumpi tahansa kilpailuviranomainen voi ilmoittaa toiselle halukkuudestaan sovittaa yhteen täytäntöönpanotoimenpiteitä jossakin määrätyssä asiassa. Tällainen yhteensovittaminen ei estä kilpailuviranomaisia tekemästä yksipuolisia päätöksiä.
               
            
                  5.2
               
               
                  Yhteensovittamisen laajuutta määritellessään kilpailuviranomaiset ottavat huomioon
                  
                              a)
                           
                           
                              yhteensovittamisella mahdollisesti saavutettavat tulokset;
                           
                        
                              b)
                           
                           
                              ovatko lisätiedot tarpeen;
                           
                        
                              c)
                           
                           
                              kilpailuviranomaisille ja asianomaisille talouden toimijoille aiheutuvien kustannusten alenemisen; ja
                           
                        
                              d)
                           
                           
                              niiden lainsäädännön nojalla sovellettavat määräajat.
                           
                        
            6.   Neuvottelut siinä tapauksessa, että osapuolen keskeisiä etuja loukataan toisen osapuolen alueella
      
                  6.1
               
               
                  Kumpikin osapuoli ottaa täytäntöönpanotoimenpiteitä toteuttaessaan mahdollisuuksien mukaan ja oman lainsäädäntönsä mukaisesti huomioon toisen osapuolen keskeiset edut. Jos kilpailuviranomainen katsoo, että toisen osapuolen kilpailuviranomaisen kilpailulainsäädäntönsä nojalla toteuttama täytäntöönpanotoimenpide voi vahingoittaa sen edustaman osapuolen keskeisiä etuja, se toimittaa näkökantansa asiasta toiselle kilpailuviranomaiselle tai pyytää neuvottelujen aloittamista tämän kanssa. Kilpailuviranomainen, jolle neuvottelupyyntö on osoitettu, tutustuu huolellisesti ja myötämielisesti neuvotteluja esittäneen kilpailuviranomaisen näkökantoihin sekä kaikkiin ehdotuksiin muista mahdollisista keinoista täyttää kyseisen täytäntöönpanotoimenpiteen tarpeet ja tavoitteet, sanotun kuitenkaan rajoittamatta sen kilpailulainsäädäntöönsä perustuvien toimien jatkamista tai vapautta tehdä asiassa lopullinen päätös.
               
            
                  6.2
               
               
                  Jos kilpailuviranomainen katsoo, että yhden tai useamman, jommankumman osapuolen alueella sijaitsevan yrityksen harjoittama kilpailunvastainen toiminta sen alkuperästä riippumatta vahingoittaa vakavasti sen edustaman osapuolen etuja, se voi pyytää neuvottelujen aloittamista toisen osapuolen kilpailuviranomaisen kanssa tunnustaen samalla, että neuvottelun aloittaminen ei rajoita sen kilpailulainsäädäntöön perustuvia toimia eikä kyseisen kilpailuviranomaisen vapautta tehdä asiassa lopullinen päätös. Kilpailuviranomainen, jolta neuvottelujen aloittamista on pyydetty, voi toteuttaa asianmukaiset korjaustoimenpiteet voimassa olevan lainsäädäntönsä puitteissa.
               
            7.   Tekninen yhteistyö
      
                  7.1
               
               
                  Osapuolet tekevät tarvittavaa teknistä yhteistyötä käytettävissään olevien voimavarojen puitteissa voidakseen hyödyntää kokemustaan ja vahvistaakseen kilpailulainsäädäntönsä ja -politiikkansa soveltamista.
               
            
                  7.2
               
               
                  Sopimuksen täytäntöönpanon tukiohjelmassa voidaan ottaa huomioon seuraavanlaisia yhteistyötoimia:
                  
                              a)
                           
                           
                              virkamiehille suunnatut koulutustoimet käytännön kokemuksen hankkimiseksi;
                           
                        
                              b)
                           
                           
                              seminaarit, erityisesti virkamiehille suunnatut;
                           
                        
                              c)
                           
                           
                              kilpailulainsäädäntöä ja -politiikkaa koskevat selvitykset niiden kehittämiseksi.
                           
                        
            8.   Yksityiskohtaiset soveltamissäännöt
      Assosiaationeuvoston sopimuksen nojalla 24 päivänä helmikuuta 2003 tekemällä päätöksellä perustama sisämarkkinoita käsittelevä alakomitea seuraa ja arvioi tämän alan yhteistyötä.
      9.   Sääntöjen muuttaminen ja ajantasaistaminen
      Assosiaationeuvosto voi kilpailuviranomaisia kuultuaan muuttaa näitä sääntöjä.
   
   
      (1)  EYVL L 395, 30.12.1989, s. 1. Asetus sellaisena kuin se on viimeksi muutettuna asetuksella (EY) N:o 1310/97 (EYVL L 180, 9.7.1997, s. 1).